Il-Prim Ministru Robert Abela, flimkien mal-Ministru għat-Trasport, l-Infrastruttura u l-Proġetti Kapitali Ian Borg, inawgura investiment ta' €2.1 miljun f'makkinarju ġdid li mhux biss se jtejjeb il-kwalità tal-ġebla Maltija iżda se jkompli jżid l-impjiegi. Dan l-investiment, li parti minnu huwa ffinanzjat minn skema tal-Malta Enterprise b'fondi Ewropej, jagħmel parti minn proġett ta' investiment akbar ta' €9 miljun. Waqt l-inawgurazzjoni ta' dan l-investiment fil-limiti tas-Siġġiewi, il-Prim Ministru Abela qal li minkejja l-isfidi bla preċedent li kellu quddiemu l-pajjiż fl-aħħar xhur, il-Gvern baqa' xorta waħda kommess li jkun ta' spalla għan-negozji Maltin u Għawdxin. Qal li din il-fiduċja li l-Gvern għandu fl-investituri bħal Grupp Bonnici, li ma beżgħux mill-isfidi, issarrfet f'iżjed ħolqien ta' impjiegi ġodda għall-ħaddiema f'pajjiżna. Huwa kompla jgħid li għal dawn l-aħħar 40 sena, il-Grupp Bonnici waqqfu intrapriża fuq sisien sodi li pprovdiet bosta servizzi lill-privat, kummerċjali, industrijali u magħhom bosta proġetti infrastrutturali kbar fil-ġżejjer Maltin li gawdew minnhom il-familji. Qal li minn kumpanija modesta li kienet tħaddem ftit ħaddiema li tgħoddhom fuq ponot subgħajk, illum il-Grupp Bonnici jiġbor fi ħdanu għadd ta' kumpaniji li bejniethom iħaddmu madwar 300 ħaddiem. B'sodisfazzjoni żied jgħid li dan l-investiment li tħabbar illum se jwassal biex jiżdiedu iżjed ħaddiema mal-istess grupp. Dan il-proġett se jara li din l-intrapriża tikkompeti ma' prodotti barranin fl-industrija tal-kostruzzjoni u se jwassal ukoll biex titnaqqas l-importazzjoni minn barra u jitfassal prodott lokali ta' kwalità għas-settur tal-kostruzzjoni lokali. Il-Prim Ministru Robert Abela qal li jinsab sodisfatt jara l-fiduċja li għandhom l-intrapriżi f'pajjiżna. "Minkejja kull sfida, baqgħu għaddejjin bl-investimenti tagħhom biex joħolqu aktar xogħol ta' kwalità. Irrid nassigura li dan il-Gvern se jkompli jieħu d-deċiżjonijiet u l-intrapriżi se jibqgħu jsibuna ta' spalla biex inkomplu ntejbu l-kwalità tal-ħajja tal-Maltin u l-Għawdxin," qal Dr Abela. Il-Ministru Ian Borg sostna li dan l-investiment huwa wieħed li jinkoraġġixxi din l-industrija sabiex tkompli tiżviluppa u tinvesti f'makkinarju li huwa aktar modern u li anke jnaqqas l-impatt fuq l-ambjent. Huwa sostna li dan l-investiment għandu jservi bħala xprun sabiex tkompli titjieb il-kwalità tal-materja prima f'pajjiżna. Min-naħa tiegħu, id-Direttur Maniġerjali ta' Bonnici Group Gilbert Bonnici qal li dan l-investiment jikkumplimenta l-istrateġija tagħhom biex ikomplu jwessgħu l-firxa ta' servizzi li joffru fis-suq lokali. Huwa żied ifaħħar lil Malta Enterprise għall-effiċjenza tagħha fit-tħaddim ta' skemi li għalihom kienu importanti biex ikomplu jinvestu f'makkinarju effiċjenti.